Dobbelt erstatning

Dobbelt erstatning (originaltittel Double Indemnity) er en amerikansk film noir fra 1944, regissert av Billy Wilder. Manuset ble skrevet av Wilder og Raymond Chandler, og filmen ble produsert av Buddy DeSylva og Joseph Sistrom. Dobbelt erstatning er basert på James M. Cains kortroman Double Indemnity fra 1943, som først ble publisert i ukemagasinet Liberty som en serie på åtte deler. Fred MacMurray, Barbara Stanwyck og Edward G. Robinson har hovedrollene i filmen.

Cains kortroman var basert på en forbrytelse begått i 1927 av en gift kvinne fra Queens og hennes elsker. Ruth Snyder hadde lurt sin elsker Judd Gray til å drepe ektemannen Albert. Morderne ble raskt identifisert og arrestert.

Dobbelt erstatning fikk god kritikk og ble nominert til sju Oscar-priser, blant annet til Oscar for beste film. Den er ansett som en amerikansk filmklassiker og et høydepunkt innen film noir. Filmen har også blitt utvalgt til bevaring i National Film Registry.

 Handling 
mini|Fred MacMurray og Barbara Stanwyck i Dobbelt erstatning.
Forsikringsagenten Walter Neff (Fred MacMurray) blir forelsket i den forførende Phyllis Dietrichson (Barbara Stanwyck), men før kjærligheten blir gjengjeldt må Walter få ektemannen hennes (Tom Powers) ut av veien. Han iscenesetter en ulykke, og ved første øyekast ser det ut til at paret kan slippe unna med mord. Etter hvert oppdager imidlertid Walter at Phyllis har andre planer som setter ham selv i livsfare.

 Medvirkende 
 Fred MacMurray som Walter Neff
 Barbara Stanwyck som Phyllis Dietrichson
 Edward G. Robinson som Barton Keyes
 Porter Hall som Mr Jackson
 Jean Heather som Lola Dietrichson
 Tom Powers som Mr Dietrichson
 Byron Barr som Nino Zachetti
 Richard Gaines som Edward S. Norton jr.
 Fortunio Bonanova som Sam Garlopis
 John Philliber som Joe Peters
Raymond Chandler hadde i tillegg en gjesterolle som en mann som leser en bok.

 Prisnominasjoner 
Dobbelt erstatning ble nominert til sju Oscar-priser, men vant ingen:
Beste film
Beste kvinnelige hovedrolle (Barbara Stanwyck) 
Beste kinematografi, sort-hvitt (John F. Seitz)
Beste regi (Billy Wilder) 
Beste musikk i en dramafilm eller komedie (Miklós Rózsa)
Beste filmatisering (Billy Wilder og Raymond Chandler)

 Anerkjennelse 
Filmanmelderen Roger Ebert roste filmen i 1998 og skrev at «John F. Seitz' kameraføring bidro til å utvikle noir-stilen med skarpe skygger og filmutsnitt, sære vinkler og ensomme Edward Hopper-aktige omgivelser.»Roger Ebert "Double Indemnity (1944)" , Chicago Sun-Times, 20. desember 1998. Besøkt 1. april 2017. Dobbelt erstatning ble innlemmet i National Film Registry i 1992, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle». I 1998 ble den kåret til filmhistoriens 38. beste spillefilm fra USA på listen «AFI's 100 Years...100 Movies». Da listen ble oppdatert i 2007 lå den på 29. plass.  Det amerikanske filminstituttet har i tillegg kåret Stanwycks rollefigur til filmhistoriens 8. beste skurkeskikkelse.

 Referanser 

 Eksterne lenker 


Kategori:Film noir
Kategori:Filmer fra 1944
Kategori:Engelskspråklige filmer
Kategori:Kriminalfilmer fra USA
Kategori:Filmer regissert av Billy Wilder
Kategori:Filmer basert på bøker
Kategori:Thrillerfilmer fra USA
Kategori:Filmer bevart i USAs nasjonale filmregister